钦定古今图书集成/理学汇编/学行典/第129卷 > 朱子全书 > 《中和》
## 钦定古今图书集成/理学汇编/学行典/第129卷 > 朱子全书 > 《中和》

共父问“喜怒哀乐未发谓之中，发而皆中节谓之和。”
曰：“中者，是状性之体，性具于心，发而中节，则是性自
心中发出来也。”　问：“喜怒哀乐之未发，不偏不倚，固
其寂然之本体，及其酬酢万变，亦在是焉。故曰：‘天下
之本’。发而皆中节，则事得其宜，不相凌夺，固感而遂
通之和也。然十中其九，一不中节，则为不和，便是有
碍，不可谓之达道矣。”曰：“然。”　问“喜怒哀乐未发谓之
中。”曰：“喜怒哀乐，如东西南北，不倚于一方，只是在中
闲。”又问“和。”曰：“‘只是合当喜，合当怒。如这事合喜五分，
自家喜七八分，便是过其节；喜三四分，便是不及其
节。”又问：“达’字，旧作‘感而遂通’字看，而今见得是古今
共由意思。”曰：“‘也是通底意思。如喜怒不中节，便行不
得了。而今喜天下以为合当喜，怒天下以为合当怒，
只是这个道理，便是通达意。大本、达道’，而今不必说
得张皇，只将动静看。静时这个便在这里，动时便无
不是那底。在人工夫却在致中和上。”又问“致”字。曰：“而
今略略地中和，也唤做中和。‘致’字，是要十分中，十分
和。”又问：“看见工夫先须致中。”曰：“这个也大段著脚手
不得。若大段著脚手，便是已发了。子思说‘戒慎不睹，
恐惧不闻’，已自是多了，但不得不恁地说。要人会得，
只是略略地约住在这里。”又问：“发须中节，亦是倚于
一偏否？”曰：“固是。”因说：“周子云：‘中也者，和也，天下之达
道也’。别人也不敢恁地说。‘君子而时中’，便是恁地说。”